Helsingin poliisin mukaan salakuvaamisesta epäillyllä juontaja Axl Smithillä on ollut kymmeniä uhreja.

Tutkinnanjohtaja: " Monia kymmeniä naisia kuvattu. "

Maaliskuun alusta tapausta tutkineen Helsingin poliisilaitoksen mukaan tutkinta on tällä hetkellä varsin alkuvaiheessa.

- Tilanne on tällä hetkellä se, että meillä on tiedossa joitakin kymmeniä (epäiltyjä uhreja). Koska asia on hyvin sensitiivinen, uhrien tavoittamisessa pitää olla hyvin hienotunteinen, tapauksen tutkinnanjohtaja, komisario Mika Helminen vahvistaa Iltalehdelle.

Suosikkijuontaja Axl Smith ilmoitti keskiviikkona Jook Joint TV -Youtube-kanavalla, että häntä epäillään seksinauhojen salakuvaamisesta.

Smithin mukaan hänellä on ollut vuosia kotonaan valvontakamerat, jotta hän voisi puolustaa itseään esimerkiksi perättömiä raiskaussyytöksiä vastaan.

Vuosilomaltaan tavoitetun Helmisen mukaan poliisi aloitti tutkinnan Smithin toiminnasta maaliskuun alussa. Hieman ennen tätä poliisi sai tiedon epäillystä salakuvaamisesta, jota tutkitaan nyt rikosnimikkeellä salakatselu.

- Sanotaan näin, että se ei ole lähtenyt poliisin tutkinnasta liikkeelle. En ota tutkinnallisista syistä kantaa siihen, mistä tutkinta on lähtenyt liikkeelle. Nyt hahmotettava kokonaisuus on poliisin omia tutkimuksia.

Tietotekniikkaa takavarikoitu

Smith kertoi Youtube-videollaan, ettei kukaan ole nähnyt miehen kuvaamia valvontakameravideoita. Poliisi ei ota tässä vaiheessa tutkintaa kantaa siihen, onko videotallenteita poliisin hallussa tai miten Smith on videonsa kuvannut.

- Poliisi on tehnyt kotietsintöjä tutkittavaan rikokseen liittyen. Tekninen tutkinta takavarikoidun aineiston osalta on täysin kesken, mutta etenee koko ajan.

Myöskään siihen Helminen ei ota kantaa, onko poliisilla hallussa välineitä, joilla Smith on kuvannut asunnossaan.

- Meillä on takavarikossa tietoteknistäkin materiaalia.

Otettiin kiinni

Smith otettiin kiinni 1. maaliskuuta, jolloin poliisit saapuivat juontajan toimistolle ja veivät hänet kuulusteluun. Sen jälkeen Smith vietti yönsä putkassa.

Putkapäätös oli Helmisen mukaan hänen.

- Minun määräykselläni suoritin kiinnioton, joka kesti yön yli.

Sitä Helminen ei kommentoi, miksi poliisi ei vain kuulustellut Smithiä ja päästänyt häntä sitten vapaaksi.

- Se liittyy taktiseen tutkintaan, jota en kommentoi.

Koska tapaus on hyvin herkkä, Helminen ei halua arvioida, miten epäillyt uhrit ovat ottaneet vastaan julki tulleet rikosepäilyt.